Christian Friis Bach (RV), 2014-05-09:
Tak for det.
Vi skal skabe et Danmark, der hænger sammen, og derfor er vi rigtig glade for den redegørelse, vi har fået fra ministeren.
Den er grundig, den beskriver den lange stribe af initiativer, der er taget, den er visionær og viser regeringens vilje til at skabe vækst og udvikling i Danmark og specifikt i landdistrikterne.
Der er en stribe af initiativer, der støtter op om udviklingen også i danske landdistrikter.
Jeg er enig i, at vi ikke skal tegne et for dystert billede af landdistrikterne.
Det buldrer med aktivitet og engagement derude, og hver gang man besøger de danske landdistrikter og de områder, der måske ligger lidt langt væk fra København, så er det det lokale engagement, der imponerer, og det giver anledning til optimisme og fremskridtstro.
Det er de lokale kræfter, der i høj grad afgør udviklingen i landdistrikterne, men der er brug for at give en hånd med.
Vi er meget positive over for de lokale aktionsgrupper, også de lokale aktionsgrupper på fiskeriområdet, og ser det som en af de mekanismer, hvor vi fremadrettet kan give en hånd til det lokale engagement, til de grupper, som fulde af ideer og inspiration skaber arbejdspladser og vækst i landdistrikterne.
Vi er positive over for de initiativer, ministeren har taget til nu at forenkle og forbedre LAG'erne og FLAG'erne, de lokale aktionsgrupper og de lokale aktionsgrupper for fiskeriområdet.
Det vil skabe større og mere effektive lokale aktionsgrupper, det vil sætte mere fokus på de kommuner og de områder, hvor udfordringerne er størst, og hvor fraflytningen er mest bekymrende, og det vil derfor gøre en forskel lokalt.
Vi har haft et godt samarbejde om at sikre finansieringen i 2014 og 2015 til LAG og forhåbentlig også til FLAG, men fremadrettet, fra 2016, afhænger vores muligheder for at støtte landdistrikterne kritisk af det, der i tekniske termer kaldes moduleringen.
I hvor høj grad er vi villige til at overflytte en del af den direkte støtte til landmændene til landdistriktsprogrammet?
Det er der, vi kan finansiere miljøtiltag, naturinitiativer, som er til gavn for landdistrikterne, og det er der, vi kan finansiere LAG'erne og FLAG'erne fremadrettet.
Jeg har noteret mig, at både Venstre og Konservative har stået på talerstolen nu og sagt, at de ikke ønsker og er meget tøvende over for at øge overflytningen til landdistriktsprogrammet.
Så det må vi have fokus på, vi skal have støttet landdistriktsprogrammet fremadrettet, for det er nødvendigt, at der bliver givet en hånd.
Vi har diskuteret spørgsmålet om finansieringen i Landdistriktsudvalget og på de høringer, der har været.
Det er et svært spørgsmål, og der er jo partier, der har luftet tanker om alt fra statsbanker til indgreb i realkreditinstitutterne og realkreditmarkedet.
Lad mig sige, at vi er meget skeptiske.
Det er vigtigt, at vi bevarer meget stærk realkredit i Danmark, og at de har den styrke, der skal til for at bevare både likviditet og soliditet, at de kan tage de beslutninger, de skal.
Derfor er vi meget skeptiske over for at gribe ind eller forstyrre det danske realkreditmarked i et forsøg på at hjælpe vores landdistrikter.
Men vi vil gerne positivt drøfte, om vi fremadrettet kan skabe mulighed for måske at genoplive eller styrke andelstankerne eller de lokale initiativer i landsbyerne på finansieringsområdet på linje med måske noget af det, vi har set i bl.a. Storbritannien.
Her tror jeg der er mulighed for at skabe lokale finansieringsmuligheder, og det vil vi gerne være med til at drøfte fremadrettet.
Fleksboligerne er kommet, det er et godt tilbud, og de er langsomt kommet i gang.
Det er et rigtig godt initiativ, og det er jeg sikker på vil styrke fleksboligerne og mulighederne for at sælge boliger i landdistrikterne til brug for fritidsbenyttelse.
Det vil sætte gang i investeringerne i de boliger, er vi sikre på, og det vil gavne lokale håndværkere, der vil blive sat til at renovere og forbedre boligerne.
Der er gode erfaringer fra udlandet.
En af udfordringerne er måske stadig væk udlændinges mulighed for at erhverve sig de her boliger, som er underlagt en bureaukratisk mekanisme, og jeg vil gerne herfra signalere villighed til at se på netop det: Kan vi gøre noget for at sikre, at man måske også fra det store udland kunne få øje på fleksboligordningen, og bruge det som et incitament til at få gang i det lokale erhvervsliv, få gang i renoveringen af boligerne og sikre, at de bliver brugt i det mindste en god del af året?
En anden stor udfordring, vi har diskuteret, er selvfølgelig internetog mobiltjenester
Puljen til statslig medfinansiering af den kommunale udbygning har gjort en forskel, og det skal vi fremadrettet se på – de erfaringer skal vi udnytte.
Kommuner, der har været gode til at lave deres lokale udbud, har gjort en forskel, og det skal vi også drøfte fremadrettet.
Og vi mener også, at der fortsat er brug for at drøfte kommunernes muligheder for at nedlægge tomrør ved gravearbejde og styrke konkurrencen på mobil- og telemarkedet.
Der har også været gode initiativer for at sikre en god og effektiv placering af statslige arbejdspladser.
Det er ikke en ideologisk tilgang, men en praktisk tilgang, regeringen har fra sag til sag, fra arbejdsplads til arbejdsplads, fra bygning til bygning.
Og vi kan jo notere os i redegørelsen – heldigvis – at flere af de regioner, der ligger længst væk fra København, gennemsnitligt har flere statslige arbejdspladser end landet som helhed, og det viser, at der også her sker noget.
Der er statslige arbejdspladser i det ganske land, og det skal vi selvfølgelig sikre at der også er fremadrettet.
Færgerne til vores øsamfund er en udfordring; det ved vi.
Og gennem høringerne og de mange henvendelser, vi har fået i udvalget, har vi forstået, at der er øer, der føler sig presset, fordi transporten er for dyr.
Den første og største udfordring er jo at få kommunerne rundtomkring til at bruge det bloktilskud, de får, til ikke mindst at forbedre trafiksituationen for småøerne, hvilket faktisk angår netop færgerne.
Der er desværre langt igen.
Derfor må vi også lokalt og nationalt lægge pres på kommunerne for at styrke færgedriften til øerne og se, hvordan vi også fremadrettet kan bidrage her fra Folketingets side.
Den vigtigste konklusion er måske i virkeligheden, at vækst i Danmark skaber vækst i landdistrikterne, at vækst i de større provinsbyer skaber vækst i de landdistrikter, der ligger rundtomkring.
Derfor må vi ikke se det her som et nulsumsspil, hvor vækst i den ene del af landet går ud over yderområderne.
Tværtimod er det vækstinitiativerne – som regeringen jo har fremlagt en stribe af – som gavner Danmark, og som gavner Danmarks landdistrikter.
Med de ord vil jeg gerne igen takke ministeren for en god redegørelse.